b'\n_START_ARTICLE_\nCarlyle Glean\n_START_PARAGRAPH_\nSir Carlyle Arnold Glean (s\xc3\xbcndinud 11. veebruaril 1932 Gouyaves) on Grenada pedagoog, poliitik ja riigiametnik._NEWLINE_27. novembrist 2008 kuni 7. maini 2013 oli ta Grenada kindralkuberner._NEWLINE_Glean omandas kodumaal rakendusliku pedagoogilise hariduse ja alustas oma karj\xc3\xa4\xc3\xa4ri algkooli\xc3\xb5petajana, t\xc3\xb5ustes aja jooksul koolidirektoriks. Akadeemilise k\xc3\xb5rghariduse omandas ta Kanadas Calgary \xc3\x9clikoolis, kus kaitses 1970. aastal bakalaureusekraadi ja 1973. aastal magistrikraadi pedagoogikas._NEWLINE_Aastatel 1974\xe2\x80\x931976 oli ta Grenada \xc3\xb5petajate seminari rektor ja 1976\xe2\x80\x931986 t\xc3\xb6\xc3\xb6tas ta L\xc3\xa4\xc3\xa4ne-India \xc3\x9clikooli haridusteaduskonna \xc3\xb5ppej\xc3\xb5una._NEWLINE_P\xc3\xb6\xc3\xb6rdunud 1986. aastal Grenadasse tagasi, sai Gleanist poliitik Rahvusliku Demokraatliku Kongressi koosseisus. Aastatel 1990\xe2\x80\x931995 oli ta Grenada haridusminister. Ta on olnud ka Rahvusliku Demokraatliku Kongressi peasekret\xc3\xa4r ja aseesimees. Aktiivsest poliitikast taandus ta 1998. aastal._NEWLINE_27. novembril 2008 vannutati ta ametisse Grenada kindralkubernerina._NEWLINE_Usutunnistuselt on Carlyle Glean katoliiklane. Ta abiellus 1955. aastal ja tal on viis last.'